এক বৃদ্ধা ১০ দিন রাস্তায় পড়ে। অনেকে দেখেছেন, কিন্তু ফিরে তাকাননি। অবশেষে স্থানীয় এক অটোচালক সঞ্জয় ঘোষ ওরফে ভিক্টরের উদ্যোগে বৃহস্পতিবার সোনারপুরের কামালগাজির মোড় থেকে উদ্ধার করা হয় ওই বৃদ্ধাকে। আপাতত তিনি এম আর বাঙুর হাসপাতালে ভর্তি। 
অটোচালকদের একাংশের ‘ঔদ্ধত্যে’র সঙ্গে শহরবাসীর অনেকেই কমবেশি পরিচিত। তবে, সঞ্জয়ের প্রায় অচৈতন্য অবস্থায় রাস্তা পড়ে থাকা ওই বৃদ্ধাকে ‘মা’ বলে ডাকা এবং তাঁকে নিজের অটোয় হাসপাতালে নিয়ে যাওয়ার দৃশ্যের সাক্ষীও রইলেন অনেকে। সোনারপুর থানার ওসি পরেশ রায় এদিন জানান, ওই অটোচালকের মোবাইল নম্বর এবং তাঁর ভাল কাজের উল্লেখ ইতিমধ্যেই থানায় নথিভুক্ত হয়েছে।
স্থানীয়েরা জানিয়েছেন, ওই বৃদ্ধা গত দিন দশেক ধরে রাস্তায় আহত অবস্থায় পড়েছিলেন। সম্ভবত কোনও গাড়ি তাঁকে ধাক্কা মেরেছিল। গত  শনিবার সঞ্জয় ওই এলাকায় অটো সার্ভিসিংয়ের জন্য গিয়েছিলেন। বাঁশদ্রোণীর বাসিন্দা ওই অটোচালক বাঁশদ্রোণী-পালপাড়া রুটে অটো চালান। সঞ্জয় জানিয়েছেন, ওইদিনই বৃদ্ধাকে এক প্যাকেট বিস্কুট ও জলের বোতল কিনে দিয়েছিলেন তিনি। তাঁর কথায়, ‘‘রবিবার খবর পাই ওই বৃদ্ধা খুবই অসুস্থ। নিজের পরিচয়ও দিতে পারেননি। আমি নিজে নানা সামাজিক কাজকর্মে যুক্ত থাকি। তখনই স্থির করি, বৃহস্পতিবার ওঁকে হাসপাতালে ভর্তি করাব।’’
এদিন সকালেই কামালগাজি যান সঞ্জয়। খবর পেয়ে ঘটনাস্থলে যায় সোনারপুর থানার পুলিশও। সঞ্জয় বলেন, ‘‘আমায় পুলিশ প্রথমে ওই বৃদ্ধাকে নিয়ে যাওয়ার অনুমতি দিতে চায়নি। এমনকী, আমি নিজের প্রচার চাইছি, এমন কথাও ওঠে! শেষে আমার সঙ্গে দু’জন সিভিক ভলান্টিয়ার দেওয়া হয়।’’ সঞ্জয় বৃদ্ধাকে নিয়ে প্রথমে ভাঙড় গ্রামীণ হাসপাতাল ও সেখান থেকে এম আর বাঙুরে নিয়ে আসেন। অপরিচ্ছন্ন অবস্থায় থাকা বৃদ্ধাকে আশপাশের কেউ ধরতে চাননি বলে জানান সঞ্জয়। তিনি জানান, কোমরের হাড়ে চিড় ধরা পড়ায় বৃদ্ধাকে অস্থি বিভাগে ভর্তি করানো হয়েছে।